b'\n_START_ARTICLE_\nBiatlon\n_START_PARAGRAPH_\nBiatlon je \xc5\xa1port, ki zdru\xc5\xbeuje dve \xc5\xa1portni disciplini v eni, izraz pa se navadno uporablja za zimski \xc5\xa1port, ki zdru\xc5\xbeuje smu\xc4\x8darski tek in streljanje z malokalibrsko pu\xc5\xa1ko. Obstaja tudi poletna razli\xc4\x8dica, ki zdru\xc5\xbeuje kros in streljanje z malokalibrsko pu\xc5\xa1ko.\n_START_SECTION_\nIzvor\n_START_PARAGRAPH_\nPrve slike ljudi, ki so na smu\xc4\x8deh zalezovali divjad izvirajo iz Norve\xc5\xa1ke in so stare ve\xc4\x8d kot 4000 let, vendar pri teh slikah \xc5\xa1e ne gre za \xc5\xa1port, temve\xc4\x8d zgolj za zdru\xc5\xbeevanje tehnike lova z zimsko opremo, ki jo je narekovalo pre\xc5\xbeivetje._NEWLINE_\xc5\xa0port izvira prav tako iz Norve\xc5\xa1ke, kjer so biatlon za\xc4\x8deli uporabljati v norve\xc5\xa1ki vojski kot eno od vaj za urjenje vojakov. Prvi znani biatlonski klub je bil ustanovljen na Norve\xc5\xa1kem leta 1861, da bi se poudaril pomen narodne obrambe. _NEWLINE_Prvi\xc4\x8d se je ta \xc5\xa1port na Olimpijskih igrah pojavil pod imenom Voja\xc5\xa1ka patrulja leta 1924, ter kasneje \xc5\xa1e kot predstavitveni \xc5\xa1port na olimpijadah v letih 1928, 1936 in 1948. Kot olimpijska disciplina je bil biatlon sprejet \xc5\xa1ele sredi petdesetih let 20. stoletja, saj se dr\xc5\xbeave, ki so ta \xc5\xa1port gojile niso mogle zediniti okoli pravil. _NEWLINE_Prvo svetovno prvenstvo v biatlonu je bilo leta 1958 v Avstriji, na olimpijskih igrah pa so tekmovalci prvi\xc4\x8d tekmovali v biatlonu na olimpijadi v Squaw Valleyju leta 1960. \xc5\xbdenske so prvi\xc4\x8d nastopile v biatlonu na olimpijskih igrah v Albertvillu, leta 1992.'